Baranjsko srce

**Društvo osoba s invaliditetom "Baranjsko srce"**, dragovoljna, nestranačka, neprofitna i nevladina udruga s područjem djelovanja u Gradu Belom Manastiru i u osam baranjskih općina, osnovana 19. XI. 2001. godine.

Okuplja sve osobe s invaliditetom, bez obzira na vrstu, stupanj i kategoriju invaliditeta i tjelesne oštećenosti. Ovisno o vrsti invaliditeta, sklonostima i potrebama, a radi zadovoljavanja osobnih interesa, članovi društva mogu se uključiti u različite radionice i sekcije.

## Razlozi organiziranja invalida
Baranjsko srce osnovano je s ciljem:
* pružanja raznolike pomoći, zaštite i promicanja zajedničkih interesa osoba s invaliditetom na području cijele Baranje
* pružanja pravnih savjeta, psihosocijalne pomoći te aktivnog sudjelovanje u skrbi, rehabilitaciji i socijalizaciji
* te organiziranja različitih aktivnosti na poboljšanju kvalitete življenja osoba s invaliditetom

## Upravljanje društvom
Društvom upravljaju članovi neposredno sudjelovanjem u radu sekcija, radionica, sjednica skupštine ili pak posredno preko izabranih predstavnika u upravnom i nadzornom odboru. Ovlašteni zastupnici društva su predsjednik i tajnik društva.

## Članstvo
Članovi Baranjskog srca mogu postati:
* Invalidi rada
* Osobe sa svim vrstama invaliditeta utvrđenim rješenjem o tjelesnom oštećenju od nadležne ustanove 
* Osobe oboljele od distrofije i srodnih mišićnih i neuromuskularnih bolesti
* Osobe s preboljenom dječjom i cerebralnom paralizom
* Osobe s paraplegijom, tetraplegijom i kvadriplegijom, paraparezom i tetraparezom
* Osobe s amputacijama ekstremiteta
* Osobe s poteškoćama u razvoju, s mentalnom i psihičkom retardacijom
* Osobe s oštećenim sluhom
* Slijepe i slabovidne osobe
* Pravne i fizičke osobe koje su zainteresirane za rad u društvu ili za pružanje pomoći društvu i njegovim članovima

## Vizija i misija
Vizija društva je izgrađen društveno-gospodarski sustav u kojem će se osobe s invaliditetom, kao subjekti u izjednačenim mogućnostima, tretirati tako da će se i u radu i u socijalnoj skrbi uvažavati njihove potrebe i poštovati njihovo ljudsko dostojanstvo.

Misija društva je razvijanje društvene svijesti o pravima, potrebama i potencijalima osoba 
s invaliditetom te zagovaranje modela za njihovo ravnopravno i aktivno sudjelovanje u ukupnom razvoju zajednice.

## Djelatnosti
* Evidencija osoba s invaliditetom i osoba s poteškoćama u razvoju 
* Pružanje pravne i psihosocijalne pomoći osobama s invaliditetom i njihovim obiteljima 
* Pomoć članovima u poboljšanju mobilnosti i dostupnosti informacija, u komunikaciji te prilagodbi životnog okoliša
* Zalaganje za poboljšanje materijalnog položaja osoba s invaliditetom i njihovih obitelji
* Zalaganje za cjelovit obuhvat djece s teškoćama u razvoju u redoviti proces odgoja i izobrazbe
* Zalaganje za stvaranje uvjeta za veće zapošljavanje osoba s invaliditetom i pomoć pri zapošljavanju
* Bolja informiranost poslodavaca o olakšicama pri zapošljavanju invalidnih osoba
* Rad na poboljšanju kvalitete života kroz organiziranje i osmišljavanje slobodnog vremena članova održavanjem raznih radionica, predavanja, javnih tribina, okruglih stolova, seminara, druženja i sl.
* Suradnja s državnim, županijskim, gradskim i općinskim tijelima samouprave te upravnim tijelima na pitanjima od značenja za rješavanje i prevladavanje poteškoća invalida
* Po potrebi, izdavanje glasila i drugih publikacija o problematici invalida; društvo izdaje bilten Neka se čuje i Naš glas
* Poticanje sredstava javnog priopćavanja i masmedija da više prostora posvete osobama s invaliditetom
* Suradnja sa srodnim udrugama, ustanovama, službama i tijelima, koja u svom djelovanju imaju sadržaje važne za osobe s invaliditetom
* Obavljanje drugih poslova i zadataka od interesa za osobe s invaliditetom i članove njihovih obitelji

### ''Naš glas''

**Neka se čuje i Naš glas**, "glasilo Društva osoba sa invaliditetom Baranjsko srce, Beli Manastir" (od 2. broja "Glasilo društva osoba s/a/ invaliditetom "Baranjsko srce" Beli Manastir - Baranja; od 8. broja "Glasilo Društva osoba s invaliditetom "Baranjsko srce" Beli Manastir - Hrvatska").

Glasilo piše o djelovanju društva *"Baranjsko srce"* (financije, planovi, rad, aktivnosti...) i o temama vezanim za život invalida. Također prenosi pisanje drugih medija o "Baranjskom srcu". Velika pažnja posvećuje se foto-reportažama s raznih akcija invalida (obilježavanje 3. decembra - Međunarodnog dana invalida, pristupačnost javnim prostorima, sportske igre invalida, dječja igraonica, posjeti funkcionera invalidskih organizacija...).

#### Izašli brojevi
Prvi broj izišao je u januaru 2004. na 20 stranica A-4 formata, pripremljen i umnožen na kompjuteru. Od 2. broja iz decembra 2004. štampa se na 12 do 20 stranica A-4 formata u *"Spektru"* iz Bilja, "Gradskoj tiskari" iz Osijeka i "Grafici d.o.o" iz Osijeka. Drugi broj štampan je crno-bijelo, brojevi 3-6 s vanjskim koricama u boji, a ostali u punom koloru. Od 3. broja navodi se tiraž od 500 primjeraka. Glasilo se dijeli besplatno. Urednici: Josip Mezga (1-6), Zvonko Andročec (7-22). Redakcija: Zvonko Andročec, Anrijana Levačić, Jasna Filipović, Zorica Sirotanović-Šipoš, Svjetlana Grujić, Nada Habuš-Oršić.

Uz 17. broj objavljena je i brošura pod naslovom "Ujedinjeni narodi : Opća skupština : Konvencija o pravima osoba s invaliditetom : Fakultativni protokol uz Konvenciju" na 24 stranice formata 20,5 x 29 cm u dvobojnoj štampi, na kojoj nema nikakvih oznaka ko ju je i kada štampao. List nema enigmatsku rubriku.

## Načini pomaganja invalidima
* Stručnim angažiranjem
* Učlanjenjem u Baranjsko srce
* Materijalnom donacijom ili novčanom potporom u korist društva na žiro-račun broj 2340009-1102714712
* Volonterskim radom u društvu
* Socijalnim pristupom u rješavanju problematike invalidnosti
* Promicanjem načela integriranog odgoja i izobrazbe te jednakih mogućnosti za zapošljavanje osoba s invaliditetom
* Zagovaranjem sustava socijalne sigurnosti za osobe s posebnim potrebama

## Izvori financiranja
Financiranje djelatnosti Baranjskog srca nije sustavno riješeno. Dio izdataka za uredsko poslovanje, režije, radionice i sl. podmiruje se iz članarina i proračuna jedinica lokalne uprave i samouprave s područja Baranje, a sve ostale aktivnosti financiraju se iz donacija, poklona i slično.

## Adresa i generalije

* Društvo osoba s invaliditetom *"Baranjsko srce"* (Udruga osoba s invaliditetom i djece s teškoćama u razvoju s područja Baranje)
* 31300 Beli Manastir, Osječka 49a
* Matični broj: 1597108
* Predsjednik: Josip Mezga
* Tajnik: Zvonko Andročec
* Glasilo: Neka se čuje i Naš glas
* Akcija Dajte srce "Baranjskom srcu"

## Napomene
* "Baranjsko srce" je osnovano s nazivom: Društvo osoba **sa** invaliditetom "Baranjsko srce" (kako još uvijek piše na tabli iznad ulaznih vrata), ali je taj naziv kasnije promijenjen u Društvo osoba **s** invaliditetom "Baranjsko srce" jer je taj oblik u skladu s hrvatskim pravopisom.
* U rubriku "skraćeno ime" službenog zapisa za Društvo osoba s invaliditetom "Baranjsko srce" u Registru udruga Republike Hrvatske  nije upisano ništa, iako se Društvo u javnosti često spominje pod skraćenim imenom "Baranjsko srce".